钦定古今图书集成/方舆汇编/职方典/第1182卷 > 《黄州师中庵记》前人
## 钦定古今图书集成/方舆汇编/职方典/第1182卷 > 《黄州师中庵记》前人

师中姓任氏，讳伋，世家眉山。吾先君子之友人也，故
予知其为人。尝通守齐安，去而其人思之不忘，故齐
安之人知其为吏。师中平生好读书，通达大义，而不
治章句，性任侠喜事，故其为吏，通而不流，猛而不暴，
所至，吏民长而安之，不能欺也。始为新息令，知其民
之爱之，买田而居，新息之人亦曰：“此吾故君也。”相与
事之不替。及来齐安，常游于定惠院。既去，都人名其
亭曰任公。其后余兄子瞻以谴迁齐安，人知其与师中善也，复于任公亭之西为师中庵，曰：“师中必来访
子。”将馆于是。明年三月，师中没于遂州。郡人闻之，相
与哭于定惠者凡百馀人，饭僧于亭而祭师中于庵。
盖师中之去，于是十馀年矣。夫吏之于民，有取而无
予，有罚而无恩，去而民忘之不知所怨，盖已为善吏
矣。而师中独能使民思之于十年之后，哭之皆失声，
此岂徒然者哉！朱仲卿为桐乡啬夫，有德于其民，死
而告其子，“必葬我桐乡后世子孙奉尝我不如桐乡
民。”既而桐乡祀之不绝。今师中生而家于新息，没而
齐安之人为亭与庵以待之，使死而有知。师中其将
往来于新息、齐安之间乎？余不得而知也。元丰四年
十二月日，眉山苏辙记。